ಕೋವಿಡ್ ಜತೆಗೆ ಕೆಎಫ್ಡಿ ಲಸಿಕೆ: ಮಲೆನಾಡಿಗರ ನಿರಾಸಕ್ತಿ ತೀರ್ಥಹಳ್ಳಿ: ಮಲೆನಾಡಿನ ಜನರಿಗೆ ಶಾಪವಾಗಿರುವ ಮಂಗನಕಾಯಿಲೆ ಕ್ಯಾಸನೂರು ಫಾರೆಸ್ಟ್ ಡಿಸೀಸ್ಕೆಎಫ್ಡಿಗೆ ಏಳು ದಶಕಗಳು ಕಳೆದರೂ ಶಾಶ್ವತ ಪರಿಹಾರ ದೊರೆತಿಲ್ಲ. ಒಂದು ವರ್ಷ ತಣ್ಣಗಿದ್ದ ಕೆಎಫ್ಡಿ ಈ ವರ್ಷ ಮತ್ತೆ ಕಾಣಿಸಿಕೊಂಡಿದೆ. ಕೂಡಿಗೆ ಗ್ರಾಮದ ಮಹಿಳೆಯಲ್ಲಿ ವೈರಾಣು ಪತ್ತೆಯಾಗಿದ್ದು, ಮತ್ತೆ ಕಾಯಿಲೆ ಭಯ ಆವರಿಸಿದೆ. ಕೋವಿಡ್ ಲಸಿಕೆಯ ಜತೆಗೆ ಮಂಗನಕಾಯಿಲೆಗೂ ಮೂರು ಲಸಿಕೆ ಪಡೆಯುವ ಅನಿವಾರ್ಯಕ್ಕೆ ಮಲೆನಾಡಿಗರು ಸಿಲುಕಿದ್ದು, ಇದಕ್ಕೆ ಜನರು ಒಗ್ಗಿಕೊಳ್ಳಬೇಕಿದೆ. ಕೋವಿಡ್ ಕಾರಣಕ್ಕೆ ಹಿಂದುಳಿದಿದ್ದ ಮಂಗನಕಾಯಿಲೆ ಲಸಿಕೆ ಅಭಿಯಾನ ಮತ್ತೆ ಮುನ್ನೆಲೆಗೆ ಬಂದಿದೆ. ಕಾಡಿನಂಚಿನ ಜನರು ಲಸಿಕೆ ಪಡೆದುಕೊಳ್ಳುತ್ತಿದ್ದು, ಕೆಲವರು ನಿರಾಕರಿಸುತ್ತಿದ್ದಾರೆ. ಆರೋಗ್ಯ ಇಲಾಖೆಯ ಸಿಬ್ಬಂದಿ ಮನವೊಲಿಸಿ ಲಸಿಕೆ ನೀಡುತ್ತಿದ್ದಾರೆ. ಇಲ್ಲಿಯವರೆಗೆ ಸುಮಾರು 16,191 ಡೋಸ್ ಲಸಿಕೆ ನೀಡಲಾಗಿದೆ. ಬೂಸ್ಟರ್ ಡೋಸ್ 10,312 ನೀಡಿದ್ದು, ಮೊದಲ ಮತ್ತು ಎರಡನೇ ಲಸಿಕೆ ಹಾಕುವ ಕೆಲಸ ಮುಂದುವರಿದಿದೆ. ಪ್ರಸಕ್ತ ಸಾಲಿನಲ್ಲಿ 30 ಸಾವಿರಕ್ಕೂ ಹೆಚ್ಚು ಡೋಸ್ ಲಸಿಕೆ ನೀಡುವ ಗುರಿ ಹೊಂದಲಾಗಿದೆ. ತಾಲ್ಲೂಕಿನ ಮಾಳೂರು, ಕನ್ನಂಗಿ, ಮಂಡಗದ್ದೆ, ಕೋಣಂದೂರು, ಆರಗ, ಹುಂಚದಕಟ್ಟೆ, ದೇವಂಗಿ, ಗುತ್ತಿಯಡೇಹಳ್ಳಿ, ಮೇಗರವಳ್ಳಿ, ಕಟಗಾರು, ಆಗುಂಬೆ ಪ್ರಾಥಮಿಕ ಆರೋಗ್ಯ ಕೇಂದ್ರಗಳ ವ್ಯಾಪ್ತಿಯಲ್ಲಿ ಲಸಿಕೆ ಹಾಕುವ ಕೆಲಸ ಆರಂಭಿಸಲಾಗಿದೆ. ಅಲ್ಲಲ್ಲಿ ಬೂತ್ ನಿರ್ಮಿಸಿ ಪ್ರಚಾರ ನಡೆಸುತ್ತಾ ಲಸಿಕೆ ನೀಡಲು ಯೋಜನೆ ರೂಪಿಸಿಕೊಳ್ಳಲಾಗಿದೆ. ಮಂಗನಕಾಯಿಲೆ ತೀವ್ರವಾಗಿ ಬಾಧಿಸಿರುವ ಪ್ರದೇಶಗಳನ್ನು ಗುರುತಿಸಿ ಲಸಿಕೆ ನೀಡುವ ಕೆಲಸ ನಡೆಯುತ್ತಿದೆ. ತಾಲ್ಲೂಕಿನಲ್ಲಿ ಮಂಡಗದ್ದೆ ಹೋಬಳಿಯಲ್ಲಿ ರೋಗ ಲಕ್ಷಣ ಹೆಚ್ಚಾಗಿ ಕಾಣಿಸಿಕೊಳ್ಳುತ್ತಿದೆ. ಈ ಪ್ರದೇಶದ ಸುತ್ತಲು ಲಸಿಕೆ ಹಾಕಲಾಗುತ್ತಿದೆ. ಗ್ರಾಮ ಪಂಚಾಯಿತಿ ಮಟ್ಟದಲ್ಲಿ ಸಭೆ ನಡೆಸಿ ಅರಣ್ಯ, ಪಶುಸಂಗೋಪನೆ ಇಲಾಖೆ ಒಳಗೊಂಡು ವರದಿ ಸಿದ್ಧಗೊಳ್ಳುತ್ತಿದೆ. ಅರಣ್ಯ ಸಂಪರ್ಕ ಹೊಂದುವ ಜನರಿಗೆ ಈಗಾಗಲೇ ಡಿಎಂಪಿ ತೈಲ ವಿತರಣೆ ಮಾಡಲಾಗಿದೆ. ತಾಲ್ಲೂಕಿನಲ್ಲಿ 2017ರಲ್ಲಿ 36 ಮಂದಿಯಲ್ಲಿ ರೋಗ ಕಾಣಿಸಿಕೊಂಡಿದ್ದು, ಮೂವರು ಮೃತಪಟ್ಟಿದ್ದರು. 2018ರಲ್ಲಿ 28 ಮಂದಿಯಲ್ಲಿ ರೋಗ ಇರುವುದು ಪತ್ತೆಯಾಗಿತ್ತು. ಆಗ ಒಬ್ಬರು ಮೃತಪಟ್ಟಿದ್ದರು. 2019ರಲ್ಲಿ 125 ಮಂದಿ ಕಾಯಿಲೆಯಿಂದ ಬಳಲಿದ್ದರು. ಇಬ್ಬರು ಮೃತರಾಗಿದ್ದರು. 2020ರಲ್ಲಿ 11 ಜನರಿಗೆ ರೋಗ ಲಕ್ಷಣ ಕಾಣಿಸಿಕೊಂಡಿತ್ತು. ಸಾವು ಸಂಭವಿಸಿರಲಿಲ್ಲ. ಅಡ್ಡ ಪರಿಣಾಮದ ಭೀತಿ: ಮಂಗನಕಾಯಿಲೆ ಭೀತಿ ಇದ್ದರೂ ಲಸಿಕೆ ಪಡೆಯುವಾಗ ಸಾರ್ವಜನಿಕರಿಂದ ಸ್ಪಂದನ ಸಿಕ್ಕಿರಲಿಲ್ಲ. ಹಿಂದೆ ಇದ್ದ ಲಸಿಕೆಗಳನ್ನು ಅಭಿವೃದ್ಧಿಗೊಳಿಸಿ ಚುಚ್ಚುಮದ್ದು ನೀಡಲಾಗುತ್ತಿದೆ. ಈಗ ಮೊದಲ ಲಸಿಕೆ ತೆಗೆದುಕೊಂಡ ತಿಂಗಳ ನಂತರ ಎರಡನೇ ಲಸಿಕೆ ಪಡೆಯಬೇಕು. 6ರಿಂದ 9 ತಿಂಗಳ ಮಧ್ಯೆ ಬೂಸ್ಟರ್ ಡೋಸ್ ಪಡೆದುಕೊಂಡರೆ, ವರ್ಷಕ್ಕೆ ಒಮ್ಮೆ ಲಸಿಕೆ ಹಾಕಿಸಿಕೊಂಡರೆ ಸಾಕು. ಕೋವಿಡ್ ಕಾರಣದಿಂದ ಆರಂಭದಲ್ಲೇ ಆರೋಗ್ಯ ಸಿಬ್ಬಂದಿಗೆ ಸಮಸ್ಯೆ ಎದುರಾಗಿದೆ. ಮಂಗನಕಾಯಿಲೆ ಜ್ವರ, ಹರಡುವಿಕೆ ಬಗ್ಗೆ ಜಾಗೃತಿ ಕಾರ್ಯಕ್ರಮ ನಡೆಯುತ್ತಿದ್ದರೂ ಸಾರ್ವಜನಿಕರಿಂದ ನಿರೀಕ್ಷಿತ ಬೆಂಬಲ ಸಿಗುತ್ತಿಲ್ಲ. ಕೋವಿಡ್, ಮಂಗನಕಾಯಿಲೆ ಲಸಿಕೆ ಪಡೆಯುವುದರಿಂದ ಅಡ್ಡ ಪರಿಣಾಮ ಎದುರಾಗಬಹುದು ಎಂಬ ಭೀತಿ ಕಾಡಂಚಿನ ಜನರ ನಿದ್ದೆಗೆಡಿಸಿದೆ. ಮಾಳೂರು ಪ್ರಾಥಮಿಕ ಆರೋಗ್ಯ ಕೇಂದ್ರ ವ್ಯಾಪ್ತಿಯ ಕೂಡಿಗೆ ಗ್ರಾಮದಲ್ಲಿ ಮಂಗನಕಾಯಿಲೆ ದಾಖಲಾಗಿತ್ತು. ಲಕ್ಷಣ ಕಾಣಿಸಿಕೊಂಡ ಮಹಿಳೆ ತಾಲ್ಲೂಕು ಸರ್ಕಾರಿ ಜೆಸಿ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಪಡೆದು ಗುಣಮುಖವಾಗಿ ಮನೆಗೆ ತೆರಳಿದ್ದಾರೆ. ನಿಯಂತ್ರಣಕ್ಕೆ ಸಂಶೋಧನೆ: ಮೂರು ವರ್ಷಗಳ ಹಿಂದೆ ಭಾರತ, ಸ್ಕಾಟ್ಲೆಂಡ್ ವೈದ್ಯಕೀಯ ಸಂಶೋಧಕರು ಜಂಟಿಯಾಗಿ ಉಣುಗುಗಳ ಕುರಿತು ಸಂಶೋಧನೆ ನಡೆಸಿದ್ದರು. ಗ್ರಾಮೀಣ ಪ್ರದೇಶದಲ್ಲಿ ಮಂಗಗಳ ಓಡಾಟ, ಬೇಸಿಗೆಯಲ್ಲಿ ರೋಗಗ್ರಸ್ತ ಮಂಗಗಳ ವೃದ್ಧಿಗೆ ಕಾರಣವಾದ ಅಂಶಗಳ ಕುರಿತು ಮಾಹಿತಿ ಕಲೆ ಹಾಕಿದ್ದರು. ಶಾಲೆ ಕೇಂದ್ರವಾಗಿ ಮಕ್ಕಳಿಗೆ ಲಸಿಕೆ: ಗ್ರಾಮೀಣ ಭಾಗದಲ್ಲಿ ಅರಣ್ಯ ಸಂಪರ್ಕದ ಮೂಲಕ ಶಾಲೆಗೆ ಬರುವ ಮಕ್ಕಳು ಜ್ವರಕ್ಕೆ ತುತ್ತಾಗುವ ಸಾಧ್ಯತೆ ಇರುತ್ತದೆ. ಅಂತಹ ಶಾಲೆಗಳಲ್ಲಿ ತುರ್ತಾಗಿ ಲಸಿಕೆ ನೀಡಲಾಗುತ್ತಿದೆ. 6ರಿಂದ 14 ವರ್ಷ ಮೇಲ್ಪಟ್ಟ ಮಕ್ಕಳಿಗೆ ಲಸಿಕೆ ನೀಡುವ ಕಾರ್ಯ ಚುರುಕುಗೊಂಡಿದೆ. ಜರ್ಮನಿ ಪತ್ರಕರ್ತರ ತಂಡದಿಂದ ಅರಳಗೋಡಿನಲ್ಲಿ ಅಧ್ಯಯನ ಎಸ್.ವಿ.ಸಂತೋಷ್ ಕುಮಾರ್ ಕಾರ್ಗಲ್: 2020ರಲ್ಲಿ 25ಕ್ಕೂ ಹೆಚ್ಚು ಜೀವಗಳನ್ನು ಬಲಿಪಡೆದು, ಗ್ರಾಮಗಳೇ ಗುಳೆ ಹೋಗುವಂತಹ ಸನ್ನಿವೇಶ ಇಲ್ಲಿನ ಹಳ್ಳಿಗಳಲ್ಲಿ ಸೃಷ್ಟಿಯಾಗಿತ್ತು. ಅರಳಗೋಡು ಸುತ್ತಲಿನ ಗ್ರಾಮಸ್ಥರು ಮತ್ತೆ ಈ ಬಾರಿ ಅಂಥದ್ದೇ ಆತಂಕಕ್ಕೆ ಒಳಗಾಗಿದ್ದಾರೆ. ಸ್ಥಿತಿಗತಿ ಪರಿಶೀಲಿಸಲು ಜರ್ಮನಿಯ ಪತ್ರಕರ್ತರ ತಂಡವೂ ಗ್ರಾಮಕ್ಕೆ ಭೇಟಿ ನೀಡಿ ಅಧ್ಯಯನ ನಡೆಸಿದೆ. ಅರಳಗೋಡು ಸುತ್ತಲಿನ ಅರಣ್ಯದಲ್ಲಿನ ಉಣುಗುಗಳಲ್ಲಿ ಕೆಎಫ್ಡಿ ವೈರಾಣು ಪತ್ತೆಯಾಗಿರುವುದು ಜನರ ನಿದ್ದೆಗೆಡಿಸಿದೆ. ಎರಡು ವರ್ಷಗಳ ಹಿಂದೆ ಮಂಗನಕಾಯಿಲೆ ತೀವ್ರಗೊಂಡ ಸಮಯದಲ್ಲಿ ಸಾಗರ ಉಪ ವಿಭಾಗ ಆಸ್ಪತ್ರೆಯಲ್ಲಿ ಚಿಕಿತ್ಸೆ ಫಲಕಾರಿಯಾಗದೆ, ಮೆಗ್ಗಾನ್ಗೆ ದಾಖಲಾದ ಹಲವರು ಜೀವ ಕಳೆದುಕೊಂಡಿದ್ದರು. ಮಣಿಪಾಲಕ್ಕೆ ಹೋದವರಲ್ಲಿ ಕೆಲವರು ಬದುಕಿ ಬಂದಿದ್ದರು. ಈ ಎಲ್ಲ ಬೆಳವಣಿಗೆಗಳ ಮಧ್ಯೆ ಅರಳಗೋಡು ಎಂಬ ಪುಟ್ಟ ಗ್ರಾಮ ಅಂತರರಾಷ್ಟ್ರೀಯ ಮಟ್ಟದಲ್ಲಿ ಗಮನ ಸೆಳೆಯಿತು. ಜರ್ಮನಿಯ ಪತ್ರಕರ್ತರ ತಂಡ ಕಾಯಿಲೆಯ ಅಧ್ಯಯನಕ್ಕೆ ಬಂದಿತ್ತು. ಬಿಸಿಲ ಬೇಗೆಯಲ್ಲಿ ಬೆಳೆದ ಕೆಎಫ್ಡಿ ವೈರಾಣು ಮುಂಗಾರಿನ ಅಬ್ಬರದೊಂದಿಗೆ ತಣ್ಣಗಾಗಿ ಹೋಗಿತ್ತು. ಎಲ್ಲ ಮರೆತು ಕೃಷಿ ಕೆಲಸದಲ್ಲಿ ತೊಡಗಿದ್ದ ಅರಣ್ಯ ವಾಸಿಗಳಿಗೆ ಪತ್ತೆ ಕೆಎಫ್ಡಿ ಆತಂಕ ಆರಂಭವಾಗಿದೆ. ಜರ್ಮನಿಯ ಪತ್ರಕರ್ತರ ತಂಡವು ಎರಡು ದಿನಗಳ ಹಿಂದೆ ಅರಳಗೋಡಿಗೆ ಭೇಟಿ ನೀಡಿದೆ. ಕೆಎಫ್ಡಿ ವೈರಾಣುವಿನ ಬಗ್ಗೆ ಇಲ್ಲಿಯವರೆಗೂ ಔಷಧ ಕಂಡುಹಿಡಿಯಲು ಸಾಧ್ಯವಾಗದಿರುವ ಬಗ್ಗೆ ಕುತೂಹಲಗೊಂಡಿರುವ ಜರ್ಮನಿಯ ಪತ್ರಕರ್ತರ ತಂಡ, 2019ರಲ್ಲೂ ಅರಳಗೋಡು ಗ್ರಾಮಕ್ಕೆ ಭೇಟಿ ನೀಡಿ ಮಾಹಿತಿ ಪಡೆದು ತೆರಳಿತ್ತು. ಇದೇ ಜನವರಿ ತಿಂಗಳ ಆರಂಭದಲ್ಲಿ ಮತ್ತೊಮ್ಮೆ ಅದೇ ತಂಡ ಭೇಟಿ ನೀಡಿ, ಸಂತ್ರಸ್ತ ಕುಟುಂಬಗಳ ಆರೋಗ್ಯ, ಆರ್ಥಿಕ ಮತ್ತು ಸಾಮಾಜಿಕ ಸ್ಥಿತಿಗತಿಗಳ ಬಗ್ಗೆ ಸಮಗ್ರ ಮಾಹಿತಿಯನ್ನು ಸಂಗ್ರಹಿಸಿಕೊಂಡು ಹೋಗಿದೆ. ಸರ್ಕಾರ ಸಂತ್ರಸ್ತರಿಗೆ ಸ್ಪಂದಿಸಿರುವ ರೀತಿ, ಆರೋಗ್ಯ ಇಲಾಖೆ ಕೆಎಫ್ಡಿ ಬಾಧಿತ ಪ್ರದೇಶಗಳ ನಿವಾಸಿಗಳಿಗೆ ನೀಡಿರುವ ಸಹಾಯ, ಸಹಕಾರ ಮತ್ತು ಚಿಕಿತ್ಸೆಯ ಬಗ್ಗೆ ಜರ್ಮನಿ ಪತ್ರಕರ್ತರ ತಂಡ ಸಂತೃಪ್ತಿ ವ್ಯಕ್ತಪಡಿಸಿದ್ದಾರೆ ಎಂದು ಅರಳಗೋಡು ಪ್ರಾಥಮಿಕ ಆರೋಗ್ಯ ಕೇಂದ್ರದ ವೈದ್ಯಾಧಿಕಾರಿ ಡಾ.ವೀರಭದ್ರಪ್ಪ ಮಾಹಿತಿ ನೀಡಿದರು. ಮಂಗನಕಾಯಿಲೆ ಭಾರಂಗಿ ಹೋಬಳಿಯಲ್ಲಿ ಕಾಣಿಸಿಕೊಂಡು ಹರಡುತ್ತಿದ್ದಂತೆ ಎಚ್ಚೆತ್ತ ಆರೋಗ್ಯ ಇಲಾಖೆ ನಾಗರಿಕರಿಗೆ ಲಸಿಕೆ ನೀಡುವ ಪ್ರಕ್ರಿಯೆ ಚುರುಕುಗೊಳಿಸಿದೆ. ಈ ಬಾರಿ ಸಾವು ಸಂಭವಿಸದೇ ಇರಲಿ ಎನ್ನುತ್ತಾರೆ ಸಮಾಜ ಸೇವಕ ಮಂಜಯ್ಯ ಜೈನ್. ಮಾಜಿ ಸಚಿವ ಕಾಗೋಡು ತಿಮ್ಮಪ್ಪ ಅವರು ಅರಳಗೋಡು ಗ್ರಾಮಕ್ಕೆ ಭೇಟಿ ನೀಡಿ ಅಧಿಕಾರಿಗಳನ್ನು ಎಚ್ಚರಿಸುತ್ತಿದ್ದರೆ, ಶಾಸಕ ಹಾಲಪ್ಪ ಹರತಾಳು ಅವರು ಮಣಿಪಾಲದಲ್ಲಿ ತಮ್ಮ ಆಪ್ತ ಕಾರ್ಯದರ್ಶಿಯೊಬ್ಬರನ್ನು ನೇಮಿಸಿ ರೋಗಿಗಳಿಗೆ ಸೂಕ್ತ ಚಿಕಿತ್ಸೆ ಕೊಡಿಸುತ್ತಿದ್ದಾರೆ ಎಂದು ಮಹಬಲಗಿರಿ ಅಳಗೋಡು ತಿಳಿಸಿದರು. ಅರಳಗೋಡು ಗ್ರಾಮ ಪಂಚಾಯಿತಿ ವ್ಯಾಪ್ತಿಯಲ್ಲಿ ಸ್ವಚ್ಛತೆಗೆ ಒತ್ತು ಕೊಡಲಾಗಿದೆ. ಡಿಎಂಪಿ ತೈಲವನ್ನು ಪ್ರತಿ ಮನೆ ಮನೆಗೆ ಪೂರೈಕೆ ಮಾಡಲಾಗುತ್ತಿದೆ. ತ್ವರಿತವಾಗಿ ಜ್ವರ ಪೀಡಿತರ ರಕ್ತ ಪರೀಕ್ಷೆ ನಡೆಸಲಾಗುತ್ತಿದೆ. ಆರೋಗ್ಯ ಕಾರ್ಯಕರ್ತರನ್ನು ನೇಮಿಸಲಾಗಿದೆ. ಗ್ರಾಮವಾಸಿಗಳ ಆರೋಗ್ಯ ಸುರಕ್ಷತೆಗೆ ಒತ್ತು ನೀಡಲಾಗಿದೆ. ಅಭಯಾರಣ್ಯದ ಮೂಲೆ ಮೂಲೆಗಳಲ್ಲಿ ಜಾಗೃತಿ ಸಭೆ ನಡೆಸಲಾಗುತ್ತಿದೆ. ಕೆಎಫ್ಡಿ ವೈರಾಣು ಹತೋಟಿಗೆ ತರಲಾಗಿದೆ ಎನ್ನುತ್ತಾರೆ ವೈದ್ಯಾಧಿಕಾರಿ ಡಾ. ವೀರಭದ್ರಪ್ಪ. 1.75 ಲಕ್ಷ ಕೆಎಫ್ಡಿ ಲಸಿಕೆಯ ಗುರಿ 40 ಸಾವಿರ ಇದುವರೆಗೆ ಕೆಎಫ್ಡಿ ಲಸಿಕೆ ಪಡೆದವರು ಮಂಗಗಳು ಕಾಯಿಲೆಯಿಂದ ಮೃತಪಟ್ಟ ಬಗ್ಗೆ ವರದಿಯಾಗಿಲ್ಲ. ಜ್ವರ ಕಾಣಿಸಿಕೊಂಡ ಭಾಗದಲ್ಲಿ ಹೆಚ್ಚಿನ ನಿಗಾ ಇರಿಸಲಾಗಿದೆ. ಲಕ್ಷಣ ಕಂಡುಬಂದ ಮಹಿಳೆ ಆರೋಗ್ಯವಾಗಿ ಮನೆಗೆ ತೆರಳಿದ್ದಾರೆ. ಲಸಿಕೆ ನೀಡುವ ಪ್ರಕ್ರಿಯೆ ಚಾಲ್ತಿಯಲ್ಲಿದೆ. ಸಾರ್ವಜನಿಕರು, ಚುನಾಯಿತ ಪ್ರತಿನಿಧಿಗಳು ಲಸಿಕೆ ತೆಗೆದುಕೊಳ್ಳಲು ಉತ್ತೇಜನ ನೀಡುತ್ತಿದ್ದಾರೆ. ಡಾ. ನಟರಾಜ್, ತಾಲ್ಲೂಕು ವೈದ್ಯಾಧಿಕಾರಿ, ತೀರ್ಥಹಳ್ಳಿ ಎರಡು ಲಸಿಕೆ ಪಡೆಯಲು ಮೊದಲು ಒಪ್ಪಿರಲಿಲ್ಲ. ಭಯ ಇತ್ತು. ವೈದ್ಯರ ಸಲಹೆ ನಂತರ ಕೋವಿಡ್, ಮಂಗನಕಾಯಿಲೆ ಲಸಿಕೆ ಪಡೆದಿದ್ದೇನೆ. ಜಾನುವಾರು ಕೊಟ್ಟಿಗೆಗೆ ತರಗೆಲೆ ತರಲು ಕಾಡಿಗೆ ಹೋಗುತ್ತೇನೆ. ಲಸಿಕೆ ಪಡೆದ ಕಾರಣ ಕಾಡಿಗೆ ಹೋಗಲು ಹೆದರಿಕೆ ಇಲ್ಲ. ಪ್ರಕಾಶ್, ಗ್ರಾಮಸ್ಥ, ಮಾಳೂರು, ತೀರ್ಥಹಳ್ಳಿ ಮಂಗನ ಕಾಯಿಲೆಯಿಂದ ಮೃತಪಟ್ಟವರ ಕುಟುಂಬಕ್ಕೆ ಸರ್ಕಾರ ಸೂಕ್ತ ಪರಿಹಾರ ನೀಡಿದೆ. ತಾಂತ್ರಿಕ ಕಾರಣದಿಂದ ಒಬ್ಬಿಬ್ಬರಿಗೆ ಪರಿಹಾರ ದೊರೆತಿಲ್ಲ. ಬಿ.ಆರ್. ಮೇಘರಾಜ್, ಗ್ರಾಮ ಪಂಚಾಯಿತಿ ಅಧ್ಯಕ್ಷ, ಅರಳಗೋಡು ಮಂಗನ ಕಾಯಿಲೆ ಉಲ್ಬಣಿಸಿದಾಗ ಕೆಲವರು ಅರಣ್ಯ ಇಲಾಖೆಯತ್ತ ಬೆಟ್ಟು ತೋರುತ್ತಾರೆ. ಇದು ನೋವಿನ ಸಂಗತಿ. ಪ್ರೀತಿ ರಾಮದಾಸ್ ನಾಯ್ಕ, ವಲಯಾರಣ್ಯಾಧಿಕಾರಿ, ಕಾರ್ಗಲ್ ಕೋವಿಡ್ ಲಸಿಕೆ ಪಡೆದ 14 ದಿನಗಳ ನಂತರ ಕೆಎಫ್ಡಿ ಲಸಿಕೆ ಪಡೆದರೆ ಯಾವುದೇ ಅಡ್ಡ ಪರಿಣಾಮ ಬೀರುವುದಿಲ್ಲ. ಕೋವಿಡ್ಗೆ ಎರಡು ಲಸಿಕೆ ಪಡೆದ ನಂತರ ಬೂಸ್ಟರ್ ಡೋಸ್ ಪಡೆಯುವಂತೆ ಕೆಎಫ್ಡಿಗೂ ಎರಡು ಡೋಸ್ ನಂತರ ಬೂಸ್ಟರ್ ಡೋಸ್ ಪಡೆಯಬೇಕು. ಕೋವಿಡ್ ಲಸಿಕೆ ಪಡೆದವರು ಕೆಎಫ್ಡಿ ಪಡೆಯಲು ಹಿಂದೇಟು ಹಾಕುತ್ತಿರುವುದು ಸರಿಯಲ್ಲ. ಈ ಕುರಿತು ಜಾಗೃತಿ ಮೂಡಿಸಲಾಗುತ್ತಿದೆ. ಡಾ.ಗುಡದಪ್ಪ, ಉಪ ನಿರ್ದೇಶಕರು, ಪರಿಮಾಣು ಕ್ರಿಮಿ ಸಂಶೋಧನಾ ಕೇಂದ್ರ, ಶಿವಮೊಗ್ಗ